钦定古今图书集成/明伦汇编/官常典/第705卷 > 南史 > 《孝义传论》
## 钦定古今图书集成/明伦汇编/官常典/第705卷 > 南史 > 《孝义传论》

《易》曰：“立人之道，曰仁与义。”夫仁义者，合君亲之至理，
实忠孝之所资。虽义发因心，情非外感。然企及之旨，
圣哲遗言。至于风离化薄，礼违道丧，忠不树国，孝亦
愆家。而一代之甿，权利相引，仕以势招，荣非行立。乏
嗥翔之感，弃舍生之分。霜露未改，大痛已忘于心；名
节不变，戎车遽为其首。斯并轨训之理未弘，汲引之
涂多阙。若夫情发于天，行成乎己，捐躯舍命，济主安
亲，虽乘理暗至，匪由劝赏。而宰世之人，曾微诱激，乃
至事隐闾阎，无闻视听，考于载籍，何代无之。故宜被
之图篆，用存旌劝。今搜缀湮落，以备阙文云尔。